Diari Oficial de la Generalitat Valenciana


Sumari del DOGV 6434, del 10-01-2011 (2010/13500)

RESOLUCIÓ de 20 de novembre de 2010, de la consellera de Justícia i Administracions Públiques, per la qual es ratifica l'acord de liquidació de la Fundació de Drets Humans de la Comunitat Valenciana.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6434

Data del DOGV
:   10-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13492


Data del document
:   20-11-2010

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 20 de novembre de 2010, de la consellera de Justícia i Administracions Públiques, per la qual es ratifica l'acord de liquidació de la Fundació de Drets Humans de la Comunitat Valenciana. [2010/13990]  
Vist l'expedient sobre ratificació, pel Protectorat, de l'acord de liquidació adoptat pel Patronat de la Fundació de Drets Humans de la Comunitat Valenciana, resulten els següents,  
Fets  
Primer. En data 28 de juny de 2010, segons el registre d'entrada de la Conselleria de Justícia i Administracions Públiques, Gracia Olleta Bello, secretària del Patronat de la Fundació de Drets Humans de la Comunitat Valenciana, d'ara en avant la Fundació, en nom i representació d'aquesta, va presentar un escrit en què sol·licitava del Protectorat de Fundacions la ratificació de l'acord del Patronat de la Fundació, de data 22 de juny de 2010, pel qual s'aprovava el balanç de liquidació, una vegada ratificat prèviament pel Protectorat l'acord d'extinció de la Fundació, mitjançant una resolució d'aquesta Conselleria de Justícia i Administracions Públiques, de 24 de maig de 2010.   
Segon. Per la Resolució de data 20 de maig de 2003, de la secretària general de la Conselleria de Justícia i Administracions Públiques, es reconeix, classifica i inscriu la Fundació de Drets Humans de la Comunitat Valenciana, de caràcter cultural.   
L'objecte i finalitat de la Fundació, segons els seus Estatuts, és:   
a) La defensa i promoció per tot el món, i especialment en l'àrea mediterrània, dels drets humans, d'acord amb els valors de la Declaració Universal de Drets Humans i la resta de textos emanats d'aquesta declaració en el si de l'Organització de les Nacions Unides.   
b) Promoure la creació d'un marc jurídic internacional, que permeta el compliment efectiu de la Declaració Universal de Drets Humans.   
c) Promoure una globalització que tinga en els drets humans el referent permanent, a través de la creació i manteniment d'un Fòrum Mundial de Drets Humans, amb seu permanent a la ciutat de València.   
d) Promoure el compliment dels compromisos que, en matèria de drets humans, van adquirir els països euromediterranis en la Declaració de Barcelona de 1995, a través de la creació i manteniment d'un Observatori Mediterrani de Drets Humans, amb seu permanent a la ciutat de València.   
e) Denunciar les violacions de drets humans, especialment les produïdes a l'àrea mediterrània, davant de la societat civil, els governs i els organismes judicials competents en matèria de drets humans.   
f) Promoure el respecte dels drets humans, a través del diàleg intercultural i interreligiós.   
g) Enriquir la vida cultural valenciana mitjançant la realització de conferències, seminaris, jornades, congressos, etcètera relatius a drets humans.   
h) Fomentar la participació de les distintes institucions i organitzacions valencianes en l'organització d'actes culturals relatius a drets humans, i fomentar la participació activa dels ciutadans en aquests actes.   
i) Promoure, per tot el món, el bon nom de la Comunitat Valenciana.  
Tercer. La dotació de la Fundació ascendia a la quantitat d'un milió de pessetes en efectiu metàl·lic, aportada pel fundador.  
Segons el balanç de liquidació aprovat per l'esmentat acord del Patronat de 22 de juny de 2010, el patrimoni net resultant fa una suma de 56.024,04 euros, xifra confirmada per l'informe de la Secció de Comptabilitat del Servei d'Entitats Jurídiques, de data 7 d'octubre de 2010.  
Aquest balanç contempla com a actius de la Fundació, entre altres, determinats drets de cobrament: retencions pendents de devolució per l'Agència Tributària corresponents a les liquidacions de l'impost de societats dels exercicis 2009 i 2010, per import de 801,81 euros, i un saldo a favor de la Fundació generat pel proveïdor Intecformat de 348 euros.  
Quart. El Patronat té reconeguda, en l'article 35.b dels Estatuts de la Fundació, la facultat de designar l'entitat o entitats a què es destinaran els béns resultants de la liquidació. En la seua reunió del dia 23 de desembre de 2009, es va acordar que el romanent de la Fundació de Drets Humans de la Comunitat Valenciana seria lliurat a la Fundació de la Solidaritat i el Voluntariat de la Comunitat Valenciana.  
Cinqué. En l'esmentada Resolució de data 24 de maig de 2010, de ratificació d'extinció, es va palesar la necessitat d'acreditar, en el procés de liquidació, l'extinció d'acord amb dret de les relacions laborals de la Fundació i els seus treballadors detraient, si feia al cas, del romanent previst l'import de les obligacions econòmiques que pogueren derivar-se'n en conseqüència. El compliment de l'esmentada condició ha estat acreditada mitjançant l'aportació de la pertinent documentació, amb data registre d'entrada en la Conselleria de Justícia i Administracions Públiques, de 28 de juny de 2010.  
Sisé. Atenent a aquests antecedents, la Comissió de Protectorat, en la seua sessió de 12 de novembre de 2010, emet un informe favorable, entre altres, en el punt del dia corresponent a la ratificació de l'acord de liquidació de la Fundació de Drets Humans de la Comunitat Valenciana.  
Fonaments de dret  
Primer. L'article 11 del Decret 19/2009, de 3 de novembre, del president de la Generalitat, pel que es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de fundacions.  
Per la seua banda, l'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la conselleria competent en matèria de fundacions, i li correspon al conseller la titularitat del Protectorat, sense perjudici de la possibilitat de la seua delegació o desconcentració.   
Mitjançant una Resolució de 30 de juliol de 2010, de la Conselleria de Justícia i Administracions Públiques (DOCV núm. 6323), es va disposar delegar en el titular de la Conselleria de Solidaritat i Ciutadania les competències del Protectorat de Fundacions, no delegades en el secretari autonòmic de Justícia, entre les quals es troben les relatives a «l'extinció de les fundacions, instant, si fa al cas, les corresponents accions judicials, i controlar el procés de liquidació».  
No obstant això, coincidint en la persona titular del càrrec de conseller de Solidaritat i Ciutadania el càrrec també de president de la Fundació, procedeix l'exercici directe de la competència, conformement a l'article 2 del Decret 139/200 esmentat, pel titular del Protectorat.  
Tot això de conformitat amb els articles 13.6 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i tenint en compte la publicació en el Diari Oficial de la Comunitat Valenciana de la present resolució.  
Segon. L'article 26 de la Llei 8/1998, de 9 de desembre, de Fundacions de la Comunitat Valenciana, disposa que:  
«1. L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la fundació sota el control del Protectorat. El Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat. Recaiguda aquesta, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre, a què s'acompanyarà el certificat de l'acord aprovatori del balanç de liquidació; la ratificació d'aquest pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació en el Registre, si encara hi ha operacions pendents d'execució o formalització, hauran de ser dutes a terme pel Protectorat.  
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen estat designats en el negoci fundacional o en els estatuts de la fundació extingida. Si no n'hi ha, aquesta destinació podrà ser decidida a favor de les mateixes fundacions i entitats esmentades pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir amb aqueixa comesa».  
Tercer. Els Estatuts de la Fundació en l'article 35 disposen:  
«a) L'extinció de la Fundació determinarà l'obertura del procediment de liquidació, que es realitzarà pel Patronat sota el control del Protectorat.  
b) Els béns resultants de la liquidació es destinaran a fundacions o altres institucions que perseguisquen fins d'interés general anàlegs als de la Fundació i que tinguen afectats els seus béns, fins i tot per al supòsit de la seua dissolució, a la consecució d'aquells, designades en el seu moment pel Patronat, d'acord amb allò que s'ha ordenat per la legislació vigent».   
Quart. De conformitat amb l'article 1526 del Codi Civil i següents, l'eficàcia del negoci jurídic de cessió de drets de cobrament no requereix la participació del deutor cedit, no obstant això, hi cal la comunicació de la dita cessió al deutor per al desplegament els seus efectes, i quede garantit el pagament al cessionari.  
Per la seua banda, l'article 40 de la Llei 58/2003, de 17 de desembre, General Tributària, disposa que en cas de «dissolució» de fundacions les obligacions tributàries pendents es transmetran als destinataris dels béns i drets d'aquestes. Juntament amb això, l'article 107 del Reial Decret 1065/2007, assenyala que en el cas d'actuacions o procediments relatius a persones jurídiques, dissoltes o extingides, actuaran davant de l'Administració les persones a qui es transmeten els drets i obligacions esmentats.   
Per tot això, a la vista de la documentació presentada, i d'acord amb allò que s'ha informat per la Comissió de Protectorat, de data 12 de maig de 2010, no s'aprecia cap motiu per a la denegació de la ratificació sol·licitada, sempre que s'acredite que s'han efectuat sengles comunicacions al proveïdor esmentat en el fet tercer, així com a l'Agència Tributària, en què es done compte de la transmissió per part de la Fundació de Drets Humans de la Comunitat Valenciana, dels drets que ostentava enfront d'aquests a la Fundació de la Solidaritat i el Voluntariat de la Comunitat Valenciana.  
Vistos els preceptes legals esmentats i la resta de generals de pertinent aplicació resolc:  
Primer  
Ratificar l'acord de liquidació de la Fundació de Drets Humans de la Comunitat Valenciana, adoptat pel seu Patronat en data 22 de juny de 2010, en els termes descrits en els fets tercer i quart, i amb el condicionament expressat quant a la comunicació als deutors afectats, de la transmissió dels drets de cobrament descrits a la Fundació de la Solidaritat i el Voluntariat de la Comunitat Valenciana   
Segon  
Inscriure en el Registre de Fundacions de la Comunitat Valenciana la ratificació de l'acord de liquidació de la Fundación de Derechos Humanos de la Comunidad Valenciana.  
Notifiqueu la present Resolució, que és definitiva en via administrativa, amb l'advertència que contra aquesta podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si fa al cas, un recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
València, 20 de novembre de 2010.- La consellera de Justícia i Administracions Públiques: Paula Sánchez de León Guardiola.